Sag C-240/17

E

(anmodning om præjudiciel afgørelse indgivet af Korkein hallinto-oikeus)

»Præjudiciel forelæggelse – tredjelandsstatsborger med ulovligt ophold på en medlemsstats område – trussel mod den offentlige orden og nationale sikkerhed – direktiv 2008/115/EF – artikel 6, stk. 2 – afgørelse om tilbagesendelse – forbud mod indrejse på medlemsstaternes område – indberetning med henblik på nægtelse af indrejse i Schengenområdet – statsborger, som er indehaver af en gyldig opholdstilladelse udstedt af anden medlemsstat – konventionen om gennemførelse af Schengenaftalen – artikel 25, stk. 2 – konsultationsprocedure mellem den medlemsstat, der foretager indberetningen, og den medlemsstat, der har udstedt opholdstilladelsen – frist – den konsulterede kontraherende stats manglende stillingtagen – konsekvenser for fuldbyrdelsen af afgørelser om tilbagesendelse og om indrejseforbud«

Sammendrag – Domstolens dom (Femte Afdeling) af 16. januar 2018

Grænsekontrol, asyl og indvandring–indvandringspolitik–tilbagesendelse af tredjelandsstatsborgere med ulovligt ophold–afgørelse om tilbagesendelse ledsaget af et indrejseforbud og vedtaget over for en sådan statsborger, der anses for at udgøre en fare for den offentlige orden og den nationale sikkerhed–konventionen om gennemførelse af Schengenaftalen–indberetning med henblik på nægtelse af indrejse i Schengenområdet–tredjelandsstatsborger, der er indehaver af en gyldig opholdstilladelse udstedt af en anden kontraherende stat–forpligtelse for den indberettende medlemsstat til at konsultere den medlemsstat, der har udstedt opholdstilladelsen–nævnte tredjelandsstatsborgers mulighed for at påberåbe sig denne konsultationsprocedure for den nationale ret

Grænsekontrol, asyl og indvandring–indvandringspolitik–tilbagesendelse af tredjelandsstatsborgere med ulovligt ophold–afgørelsen om tilbagesendelse ledsaget af et indrejseforbud er blevet vedtaget over for en sådan statsborger, der anses for at udgøre en fare for den offentlige orden og den nationale sikkerhed–konventionen om gennemførelse af Schengenaftalen–indberetning med henblik på nægtelse af indrejse i Schengenområdet–tredjelandsstatsborger, der er indehaver af en gyldig opholdstilladelse udstedt af en anden kontraherende stat–forpligtelse for den indberettende medlemsstat til at konsultere den medlemsstat, der har udstedt opholdstilladelsen–nævnte stats manglende besvarelse–konsekvenser

Grænsekontrol, asyl og indvandring–indvandringspolitik–tilbagesendelse af tredjelandsstatsborgere med ulovligt ophold–afgørelse om tilbagesendelse ledsaget af et indrejseforbud og vedtaget over for en sådan statsborger, der anses for at udgøre en fare for den offentlige orden og den nationale sikkerhed–konventionen om gennemførelse af Schengenaftalen–indberetning med henblik på nægtelse af indrejse i Schengenområdet–tredjelandsstatsborger, der er indehaver af en gyldig opholdstilladelse udstedt af en anden kontraherende stat–forpligtelse for den indberettende medlemsstat til at konsultere den medlemsstat, der har udstedt opholdstilladelsen–indledning af denne konsultationsprocedure, senest når der træffes afgørelse om tilbagesendelse

Artikel 25, stk. 2, i konventionen om gennemførelse af Schengenaftalen af 14. juni 1985 mellem regeringerne for staterne i Den Økonomiske Union Benelux, Forbundsrepublikken Tyskland og Den Franske Republik om gradvis ophævelse af kontrollen ved de fælles grænser, der blev undertegnet i Schengen den 19. juni 1990 og trådte i kraft den 26. marts 1995, skal fortolkes således, at selv om en kontraherende stat, som har til hensigt at træffe en afgørelse om tilbagesendelse ledsaget af et forbud mod indrejse og ophold i Schengenområdet over for en tredjelandsstatsborger, der er indehaver af en gyldig opholdstilladelse udstedt af en anden kontraherende stat, lovligt kan indlede den i denne bestemmelse fastsatte konsultationsprocedure inden selve vedtagelsen af nævnte afgørelse, skal denne procedure under alle omstændigheder indledes, så snart en sådan afgørelse er blevet vedtaget. (jf. præmis 39 og domskonkl. 1)

Artikel 25, stk. 2, i konventionen om gennemførelse af Schengenaftalen skal fortolkes således, at den ikke er til hinder for, at afgørelsen om tilbagesendelse ledsaget af et indrejseforbud, der er vedtaget af en kontraherende stat over for en tredjelandsstatsborger, der er indehaver af en gyldig opholdstilladelse udstedt af en anden kontraherende stat, kan fuldbyrdes, mens den i denne bestemmelse fastsatte konsultationsprocedure er i gang, eftersom den indberettende kontraherende stat anser nævnte statsborger for at udgøre en trussel mod den offentlige orden eller den nationale sikkerhed, uanset dennes mulighed for at gøre de rettigheder gældende, som han har i henhold til denne opholdstilladelse, ved efterfølgende at begive sig til den anden kontraherende stats område. Ved udløbet af en rimelig frist efter konsultationsprocedurens påbegyndelse, og hvis den konsulterede kontraherende stat ikke svarer, tilkommer det imidlertid den indberettende kontraherende stat at slette indberetningen om nægtelse af indrejse og eventuelt at opføre tredjelandsstatsborgeren på statens nationale liste over uønskede personer. (jf. præmis 55 og domskonkl. 2)